**О Д Г О В О Р**

на пратеничко прашање од пратеникот Силвана Бонева поставено

меѓу две седници на Собранието на Република Македонија

на 21 јуни 2009 година

Индивидуалните земјоделци се дел од системот на пензиското и инвалидското осигурување, како категорија на осигуреници и се изедначени со осигурениците од работничко осигурување од 1989 година. Имено, со задолжително пензиско и инвалидско осигурување се опфаќаат индивидуалните земјоделци -обврзници на данок од приход од земјоделска дејност на кои вршењето на земјоделска дејност им е единствено занимање.

Овие осигуреници со лична работа како единствено занимање обезбедуваат основни средства за живот. Со задолжително пензиско и инвалидско осигурување индивидуалните земјоделци обезбедуваат своја материјална и социјална сигурност во случај на старост или загубување на работна способност, а за членовите на своето семејство право на семејна пензија во случај на смрт.

Основица за плаќање на придонесите за пензиско и инвалидско осигурување на индивидуалните земјоделци согласно Законот за пензиското и инвалидското осигурување до 31.12.2008 година преставуваа основици на осигурување и истите ги определуваше Фондот со Одлука согласно висината на катастарскиот приход. Бидејќи првата група на индивидуални земјоделци се со многу низок катастарски приход согласно заклучок на Владата на Република Македонија од февруари 2008 година направена е измена на Одлуката за пресметување и плаќање на придонесот за индивидуалните земјоделци на Фондот на ПИОМ за 2008 година („Службен весник на Република Македонија" бр. 30/08), со која извршено е намалување на основиците за пресметување и плаќање на придонесот за пензиско и инвалидско осигурување за 2008 година. Истовремено, поедноставени се условите за стекнување со правото за пензиско и инвалидско осигурување преку прикажување на катастарски приход од земјоделска дејност и вршење на земјоделска дејност како единствено занимање.

Според Законот за придонеси од задолжително социјално осигурување, индивидуалниот земјоделец се дефинира како лице на кого земјоделската дејност му *е* единствено занимање и остварува приход по основ на вршење на земјоделска дејност. Основицата за пресметка и плаќање на придонесите за задолжително социјално осигурување за индивидуален земјоделец претставува 20% од просечно исплатената месечна плата по работник во Републиката објавена во тековниот месец. Досега, во Законот за пензиското и инвалидското осигурување, основицата беше определена според висината на катастарскиот приход и истата не можеше да биде помала од 30% од просечната плата остварена во Републиката во претходната година, додека во Законот за здравствено осигурување основицата беше дефинирана како плата од вршењето на дејноста, односно утврдениот катастарски приход, при што истата не може да биде помала од најниската плата утврдена со колективен договор за соодветната дејност. Во овој закон се дефинира единствена основица од која индивидуалниот земјоделец ќе ги плаќа придонесите.

Во прилог е табеларен приказ на осигуреници-индивидуални земјоделци по полова структура и години на живот евидентирани во Фонд на ПИОМ во 2008година,односно регистрирани според Законот за пензиско и инвалидско осигурување:

5.-

|  |  |  |
| --- | --- | --- |
| Години на живот | МАЖИ | ЖЕНИ |
| 0-40 | 396 | 147 |
| 40-45 | 306 | 80 |
| 45-50 | 606 | 124 |
| 50-55 | 889 | 181 |
| 55-60 | 1095 | 232 |
| 60 - 64г. мажи 60-62 г. жени | 859 | 103 : |
| над 64г. мажи , над 62г.жени | 1445 | 463 |
| ВКУПНО: | 5596 | 1230 |

Од табеларниот приказ може да се заклучи дека најголемиот број на осигуреници-индивидуални земјоделци се на возраст над 64 години (мажи), односно над 62 години (жени),кои ќе остварат право на старосна пензија, додека многу е мал бројот на млади осигуреници кои се пријавуваат во осигурување по основ на вршење земјоделска дејност. Во 1989 година кога се вклучија вопензиско и инвалидско осигурување бројот на осигуреници изнесуваше 46.000 осигуреници. Малиот број на осигуреници денес е последица од состојбата што индивидуалните земјоделци кои оствариле право на пензија не ја пренесуваат сопственоста на земјоделското земјиште на членовите на семејството за да можат и тие да продолжат во осигурување бидејќи основен услов за осигурување е сопственост на имот од земјоделска дејност и вршење на земјоделска дејност како единствено занимање. Наплатата на придонесите од оваа категорија е многу ниска, односно индивидуалните земјоделци не го плаќаат редовно придонесот. Дел од нив обврските ги исполнуваат на крајот на годината или во најголем дел при остварување на права од пензиско и инвалидско осигурување. Во 2008 година, наплатата на придонес за ПИО од индивидуалните земјоделци изнесува 29,26 милиони денари или 11,8% повеќе отколку во 2007 година.

2. Во врска со условите за стекнување право на старосна пензија според Законот за пензиското и инвалидското осигурување, право на старосна пензија може да оствари осигуреник маж кој навршил 64 години маж и 62 години живот жена и најмалку 15 години пензиски стаж. Овие услови се однесуваат за сите категории на осигуреници, вклучувајќи ги и индивидуалните земјоделци-обврзници на данок од приход на кои земјоделската дејност им е единствено занимање. Својство на осигуреник-индивидуален земјоделец според одредбите на Законот се воспоставува со пријава на осигурување која ја поднесува индивидуалниот земјоделец, односно Фондот по службена должност.

Во праксата често се случува задолжувањето со плаќање на придонес за пензиско иинвалидско осигурување да се врши по покрената постапка за остварување право на старосна пензија, кога осигуреникот навршил 64 односно 62 години живот и утврден пензиски стаж од 15 години. Доколку се исполнети

минималните услови во однос на пензискиот стаж утврден во матичната евиденција, кој се зема предвид при остварувањето право на старосна пензија, Фондот на ПИОМ донесува решение за право на старосна пензија и воедно го задолжува осигуреникот-индивидуален земјоделец да изврши плаќање на заостанатиот долг по основ на неплатен придонес за пензиско и инвалидско осигурување. За оваа управна работа Министерството за труд и социјална политика достави насоки за постапување до Фондот на ПИОМ а воедно во прилог на истото се и пресуди на Врховниот суд на Република Македонија.

З.Во однос на предлогот индивидуалците земјоделци да извршат плаќање на придонесот за пензиско и инвалидско осигурување само за минимум пензиски стаж од 15 години, според Законот за пензиското и инвалидското осигурување како и Законот за придонеси од задолжително социјално осигурување каде е регулирана обврската на оваа категорија на осигуреници за плаќање на придонесот за време на вршењето на земјоделската дејност. За сите категории на обврзници постои обврска за плаќање на придонесите додека постои осигурување, а со Законот за пензиско и инвалидско осигурување дефинирани се минималните услови за стекнување право на старосна пензија за сите категории на осигуреници. Истовремено, подолг период во осигурување и плаќање на придонес значи и остварување право на повисок износ на старосна пензија. Оттука, осигурениците-индивидуални земјоделци остваруваат старосна пензија која е под најнискиот износ на пензија (во просек околу 1500,00 денари) а минималните пензии според Законот не можат да бидат предмет на извршување. Имено, за нив се врши доплата од Фондот на ПИОМ, односно од придонесот кој го плаќаат сегашните осигуреници и доколку од минималната пензија се врши одбивање заради намирување на неплатениот придонес, тоа би значело дека Буџетот на Република Македонија го финансира плаќањето на придонесот и тоа само за една категорија на осигуреници.

4. Во однос на предлогот за воспоставување законска можност за поврат на платениот придонес за пензиско и инвалидско осигурување во случај кога не се исполнети условите за стекнување право на старосна пензија во однос на минималниот пензиски стаж, за ова прашање треба да се направи подетална анализа и да се согледаат сите последици кои може да произлезат, имајќи го предвид пред се функционирањето на системот за пензиско и инвалидско осигурување и неговата одржливост.

Истовремено, Владата на Република Македонија во насока на поттикнување на вршење земјоделска дејност презема активности за усогласување на законските прописи со кои се регулира вршењето на оваа дејност кои секако ќе биде во корист на оваа категорија индивидуални земјоделци опфатени со системот на социјално осигурување.